Austria professionaalse fotograafi Christian Anderli jaoks on perekondlike hetkede jäädvustamine sama tähtis kui tööl tehtavad pildid. Canoni saadik on tuntud oma loomulike ja intiimsete portreede poolest. Lisaks jagab ta oma Instagrami kontol ilusaid perefotosid, näidates maailma nii nagu tema poeg seda avastab.
Tema endi kinnitusel oli just isadus see, mis ta elu muutis. Isaks saamine inspireeris teda looma ka projekti „Fatherhood“, portreeseeriat, kus isad oma kogemusi, õnnestumisi ja ebaõnnestumisi jagavad ning teistele ka nõu pakuvad. Inimesed on Christiani töös alati peaosa mänginud, kuid eriti oluliseks on saanud perekondlike hetkede jäädvustamine.
„Ükskord, kui ma olen vanem ja mu poeg kodust lahkub, muutun ma kindlasti väga kurvaks,“ rääkis ta. „Siis saan ma diivanile istuda ja vaadata kõiki neid pilte sellest ajast, kui ta alles beebi oli. Ta saab sel suvel juba kuueseks ja ma leidsin hiljuti mõned pildid, kus ta alles 1-aastane on ... juba see tekitab minus vana tunde. Aeg läheb nii kiiresti ja ma arvan, et seda peaksimegi me piltide abil endale meelde tuletama. Kui me vaatame neid pilte ja peame neid hetki meeles, aitab see meil oma lastega ka kannatlikumad olla.“
Selles artiklis jagab Christian viit peamist nõuannet ja tehnikat, mille abil loomulikke perepilte jäädvustada. Tema nõuannete abil saate pildistada tõeliselt lõbusaid ja toredaid pereportreesid.
„Kaameraga pildistades olete te rohkem teadlik,“ rääkis Christian. Tema arvates tuleb tõeliselt heade piltide jäädvustamiseks telefon käest panna ja kaamera haarata. „Nii ei klõpsuta te kõike, mis ette juhtub, vaid näete rohkem vaeva ja ma usun, et saavutate ka paremad tulemused.“
Lisaks aitab kaamera kasutamine vähendada oma ekraaniaega. Miski, mida Christian on üritanud viimasel ajal rohkem teha. „Ma ei taha terve päev läbi ekraane vaadata ja kui ma pildistaksin oma nutitelefoniga, siis lisaks see minu ekraaniajale palju minuteid. Ma tahan vaadata läbi pildiotsija ja olla jäädvustatavast hetkest täiesti teadlik.“
Lisaks usub Christian, et kaamera kasutamisel on mitmeid tehnilisi eeliseid, näiteks saab füüsiliste kontrollnuppude abil säriaega ja ava reguleerida. Lisaks eelistab ta kompositsiooni loomisel kasutada pildiotsijat. „Turul on väga palju tarkvara, mis üritavad päris objektiive matkida, aga see ei ole sama ... minu arvates ei saa suurt sensorit ja objektiivi millegagi asendada.“ Samal ajal kui algtaseme kaamerad, nagu Canon EOS M50, on varustatud füüsiliste kontrollnuppudega, ei suuda võrdväärsesse kategooriasse kuuluvad nutiseadmed midagi sellist pakkuda.
Lapsi pildistades tuleb alati kõigeks valmis olla. Kiire automaatteravustamise võimekuse ja fookuse jälgimisega kaamera, nagu Canon EOS R, EOS 80D või EOS M50, võimaldab teil olulisteks hetkedeks valmis olla ja jäädvustada kiiret liikumist ilma olulist subjekti hägustamata.
„Laste jäädvustamiseks on vaja kiiret automaatteravustamist,“ rääkis Christian. „Seepärast ongi teil vaja kaamerat. Kõik muu sõltub teie eelarvest. Kõik küsivad alati, et millise kaamera nad ostma peaksid, kuid mina vastan, et kõigepealt tuleb mõelda objektiividele. Võibolla on teil vaja ainult uut objektiivi, mitte uut kaamerat. Objektiivi kiirus ja optiline kvaliteet on veel olulisem kui kaamera.“
Eduka perefotograafia jaoks on vaja ka pragmaatilist mõtlemist. „Kui ma näen, et keegi ei taha enam pildistatud olla, siis panen ma oma kaamera kõrvale,“ ütles Christian. „Head pilti ei saa teha kellegi tahte vastaselt. Seda on eriti tähtis meeles pidada laste puhul. Te ei saa lapsi pildile sundida, seega leppige olukorraga ja proovige hiljem uuesti.“
„Perefotode juures on vaja kasutada vähemalt kaht fookuskaugust,“ rääkis Christian. „Portreede juures meeldib mulle kasutada Canoni objektiivi EF 85mm f/1.8 USM. 85 mm fookuskaugusega saavutate väikese teravussügavuse, mis eraldab näo taustast. See on täpselt õige kaugus – 35 mm või 50 mm puhul on tulemus moonutatud, näiteks võib nina suuremaks muutuda. Portreefotograafina pean ma inimestega pildistamise ajal rääkima, seega 85 mm on heaks valikuks.“
Kuigi Christian eelistab kasutada portreede jaoks objektiivi EF 85mm f/1.8 USM, meeldib talle pildistada ka 35 mm fookuskaugusega. „Ma arvan, et Canoni objektiiv EF 35mm f/1.4L II USM sobib pea kõige jaoks. Kui te ei ole kindel, mida valida, siis võtkegi 35 mm ja te saate kasvõi portreesid jäädvustada. Tuleb lihtsalt meeles pidada, et see moonutab veidi nägu, aga samas võimaldab see lähemale liikuda ja intiimsemat tulemust saavutada.“